**PREDKLADACIA SPRÁVA**

Ministerstvo životného prostredia Slovenskej republiky predkladá na základe schváleného Plánu legislatívnych úloh vlády Slovenskej republiky na mesiace jún až december 2021 na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon   
č. 15/2005 Z. z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov v znení neskorších predpisov (ďalej len „návrh novely“).

Predmetom predkladaného návrhu novely je predovšetkým zaviesť zákaz držby vybraných druhov živočíchov a zakotviť mechanizmus vyhotovovania fotodokumentácie neživých exemplárov vybraných druhov živočíchov pre zabezpečenie možnosti ich identifikácie pri kontrole orgánmi štátneho dozoru a inými orgánmi vymáhania práva.

Návrh novely prináša zákaz držby vybraných skupín živočíchov a odovzdania ich do držby inej osoby na území Slovenskej republiky, najmä za účelom regulácie súkromných a komerčných chovov veľkých mačkovitých šeliem, medveďov a primátov. Nástrojom navrhovanej novely zákona je zákaz držby vybraných skupín živočíchov, s výnimkou exemplárov držaných pred nadobudnutím účinnosti tohto zákazu (na dožitie), odchovaných počas prechodného obdobia alebo chovaných v zariadeniach, ktorých cieľom je ochrana, zachovanie a záchrana populácie daných druhov vo voľnej prírode. Zákaz držby pritom fakticky prispeje aj k zamedzeniu množenia exemplárov, keďže všetky exempláre nadobudnuté odchovom po nadobudnutí účinnosti novely zákona, s výnimkou tých narodených počas prechodného obdobia, budú považované za držané v rozpore so zákonom a bude možné pristúpiť k ich zhabaniu. Cieľom zavedenia zákazu odovzdania do držby inej osoby v rámci Slovenskej republiky je zároveň eliminovať možnosť nadobúdať exempláre držané pred nadobudnutím účinnosti tohto zákazu inými súkromnými chovateľmi na území SR, aby sa tak zabránilo zväčšovaniu počtu takýchto chovateľov na území SR. Nakladať s takýmito exemplármi bude možné iba v prípade ak má predmetný exemplár výnimku zo zákazu komerčných činností udelenú pred nadobudnutím účinnosti zákazu držby, prípadne nekomerčne, avšak vždy len mimo územia Slovenskej republiky. Dôvodom zavedenia zákazu držby vybraných druhov uvedených skupín živočíchov je zároveň snaha predchádzať prenikaniu odchovaných exemplárov a produktov z nich do nelegálneho obchodu.

Návrh novely zároveň prináša doplnenie a zjednotenie kompetencií a oprávnení orgánov štátneho dozoru vo veciach ochrany exemplárov s tými, ktoré orgánom štátneho dozoru ukladá zákon   
č. 543/2002 Z. z. o ochrane prírody a krajiny v znení neskorších predpisov.

Návrh novely nebude predmetom vnútrokomunitárneho pripomienkového konania.

Účinnosť návrhu novely je z dôvodu predpokladanej dĺžky legislatívneho procesu a potrebnej legisvakančnej lehoty navrhovaná na 1. január 2022.